text: [{"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000007", "text": "Yesu padi mu Yudea, waitabija kukadya kwa Mufadiseo umo wamwita. Mobimwekela, ke bidibwapo bya ku kyolwa ino i bya mu dyuba. (Luka 11:37, 38; dingakanya na Luka 14:12.) Kumeso kwa kudya, Bafadiseo badi na kisela kyabo kya koya ku makasa kufika ne mu nkongweba. Ino Yesu aye kafikijepo mu nkongweba. (Mateo 15:1, 2) Bijila bya Leza kebilombelepo bantu koya kufika ne mu nkongweba, ino kadi kebipe\u0304leje\u2019kopo."}, {"text_idx": "#000008", "text": "Uno Mufadiseo watulumuka mwanda waka Yesu kalondelepo kino kisela. Yesu pa kujingulula\u2019kyo wanena\u2019mba: \u201cBanwe Bafadiseo muto\u0304kejanga panja pa kitomeno ne pa nsa\u0304ni, ino munda mwenu mwi bayule makomwa-meso ne bubi ba\u0304. Banwe bampikwa n\u0303eni! Yewa wa\u0304longele panja mwene ye wa\u0304longele ne munda mwine?\u201d\u200b\u2014Luka 11:39, 40."}, {"text_idx": "#000009", "text": "Koya ku makasa kumeso kwa kudya ke mwandapo, ino mwanda udi\u2019po i buzazangi bwa bipwilo. Bafadiseo ne bakwabo boyanga mungya kisela mwanda wa kuto\u0304keja makasa abo, ino kutalula mutyima wabo ku bibi amba uto\u0304ke kutupu. O mwanda Yesu webadingila\u2019mba: \u201cPa\u0304nai bintu bidi munda bu byabuntu bya ku lusa, kadi talai! bintu byenu byonso bikekala bito\u0304ka.\u201d (Luka 11:41) Bino i bya bine! Kupa\u0304na kufwaninwe kutamba ku mutyima, ke pa mwandapo wa kusaka kutulumuna bakwabo na kwimwekeja bu moloke."}, {"text_idx": "#000010", "text": "Ke kunenapo amba bano bantu kebapa\u0304nangapo. Yesu wanena\u2019mba: \u201cMutu\u0304langa kya dikumi kya mante ne kya penganona ne kya bikwabo byonso bya mani bya mu budimi, ino mupe\u0304lula\u2019ko boloke ne buswe bwa Leza! Bino bintu e byomwadi munenwe kulonga, inoko kwampikwa kupe\u0304lula byobya bikwabo.\u201d (Luka 11:42) Bijila bya Leza bya\u0304di bilomba kupa\u0304na bya dikumi (kipindi kimo pa bipindi 10) bya byangulwa. (Kupituluka 14:22) Mu bino bintu mubadilwa ne mante ne penganona, biyombo nansha munamuna ingidijibwa pa kutobaja bidibwa. Bafadiseo i basumininwe kutu\u0304la bya dikumi bya biyombo, ino bine bilombelwe mu Bijila kulonga\u2019byo mpika, kimfwa kwikala na boloke ne butu\u0304kanye ku meso a Leza.\u200b\u2014Mika 6:8."}, {"text_idx": "#000011", "text": "Yesu waendelela na kunena\u2019mba: \u201cMalwa enu banwe Bafadiseo, mwanda muswile byaba bya kumeso mu mashinankonka ne kwimunwa mu mansoko! Malwa enu, mwanda mudi bwa byobya bibundu byampikwa kumweka senene, binanga\u2019po bantu kuyuka mpika!\u201d (Luka 11:43, 44) Bine, bantu ba\u0304di bakukala pa bino bibundu, ne kwikala ba disubi mungya bisela. Yesu watela uno mwanda pa kulombola amba disubi dya Bafadiseo i difyame.\u200b\u2014Mateo 23:27."}, {"text_idx": "#000012", "text": "Muntu umo uyukile Bijila bya Leza senene wetompwela amba: \u201cA Mufundiji, byonena\u2019byo witutukanga ne batwe bene.\u201d Bano bantu basakilwa kuyuka amba kebakwashangapo bantu. Yesu wanena\u2019mba: \u201cMalwa enu ne banwe bene bajingulwile Bijila, mwanda mutwikanga bantu biselwa bikomo kusela, ino banwe bene kemuten\u0303angapo biselwa\u2019bya nansha na munwe umo! Malwa enu, mwanda mu\u0304bakanga bibundu bya bapolofeto, ino bakulutuba benu bo be\u0304bepaile!\u201d\u200b\u2014Luka 11:45-47."}, {"text_idx": "#000013", "text": "Biselwa bi\u0304sambila\u2019po Yesu i bisela bya ku kanwa ne muswelo ushintulula Bafadiseo Bijila. Bano bantu kebape\u0304lejejangapo bantu kiselwa. Ino bakomenejanga\u2019mba muntu ense ufwaninwe kulama biselwa byobebale\u0304mejeja. Bakulutuba babo ba\u0304ipaile bapolofeto ba Leza, kushilwila pa Abele ne kwenda kumeso. Ino pano abo kebamwekeja ku bantu amba bale\u0304mekele bapolofeto na ku\u0304baka bibundu byabo, mu uno muswelo beulanga mityima ne bilongwa bya bakulutuba babo. Pano bakimbanga ne kwipaya Mupolofeto mwine wa Leza. Yesu wanena\u2019mba Leza ukalandula mambo a luno lukongo. Ne kino kyalongekele myaka 38 pa kupita\u2019po, ko kunena\u2019mba mu 70 Yesu ke mwiye."}, {"text_idx": "#000014", "text": "Yesu wabweja\u2019ko amba: \u201cMalwa enu banwe bajingulwile Bijila, mwanda mwatalwile lufungulo lwa buyuki. Banwe bene kemwatwelele\u2019mopo, kadi mukankaja ne boba batwela\u2019mo bene!\u201d (Luka 11:52) Bano bantu badi bafwaninwe kufungwila bantu Kinenwa kya Leza na kwibashintulwila\u2019kyo, ino abo bebajimijija mukenga wa kwikiyuka ne kwikivwanija."}, {"text_idx": "#000015", "text": "Le Bafadiseo ne basonekeji abalonga\u2019po namani? Pa kumona Yesu kaenda, abashilula kulwa nandi na kumutu\u0304ta bipangujo na bulobo. Kebepangulangapo na mutyima wa kusaka kuyuka. Ino, batanga Yesu tudiba mwanda wa anene bintu bya kumukwatyila\u2019po."}, {"text_idx": "#000016", "text": "Mwanda waka Yesu watopeka Bafadiseo ne basonekeji?\nLelo bantu i baningilwe kusela biselwa\u2019ka?\nI bika bitengele boba balwa na Yesu ne bakimba kumwipaya?"}, {"text_idx": "#000018", "text": "Lelo bantu i baningilwe kusela biselwa\u2019ka?"}, {"text_idx": "#000019", "text": "I bika bitengele boba balwa na Yesu ne bakimba kumwipaya?"}]